На основу члана 22. став 6. Закона о смањењу ризика од катастрофа и управљању ванредним ситуацијама („Службени гласник РС”, број 87/18),

Mинистар унутрашњих послова доноси

**ПРАВИЛНИК**

**о садржини, начину успостављања и одржавања регистра ризика од катастрофа**

"Службени гласник РС", број 78 од 1. новембра 2019.

**Предмет правилника**

Члан 1.

Овим правилником прописује се садржина, начин успостављања и одржавања регистра ризика од катастрофа (у даљем тексту: Регистар ризика).

**Физичко-географски подаци о простору захваћеном ризиком**

Члан 2.

Физичко-географски подаци о простору захваћеном ризиком, који се уносе у Регистар ризика, јесу подаци о географском положају, подаци о хидрографским карактеристикама, подаци о рељефу, подаци о метеоролошко-климатским карактеристикама, подаци о демографским карактеристикама, подаци о пољопривреди, подаци о материјалним и културним добрима и заштићеним природним добрима, подаци о биљном покривачу.

**Подаци о броју и структури, као и изложености и рањивости становништва, које може бити погођено наступањем катастрофе**

Члан 3.

Подаци о броју и структури, као и изложености и рањивости становништва, које може бити погођено наступањем катастрофе и који се уносе у Регистар ризика, јесу подаци о броју и структури и карактеристикама становништва и заједнице које може бити подложно некој од идентификованих опасности.

**Подаци о стамбеним зградама и зградама друге намене, инфраструктурним и другим објектима, њиховој изложености и рањивости**

Члан 4.

Подаци о стамбеним зградама и зградама друге намене, инфраструктурним и другим објектима, њиховој изложености и рањивости, који се уносе у Регистар ризика, јесу подаци о броју, величини, врсти градње, години изградње, намени, капацитету стамбених зграда, зграда друге намене, инфраструктурних објеката и других објеката, њиховој подложности и осетљивости на дејство катастрофа.

**Подаци о ранијим катастрофама и њиховим последицама**

Члан 5.

Подаци о ранијим катастрофама и њиховим последицама, који се уносе у Регистар ризика, јесу подаци о времену, трајању, обиму и последицама катастрофа по штићене вредности.

Подаци из става 1. овог члана се односе на референтне догађаје који су се десили у прошлости, а који су од значаја за одређивање вероватноће догађаја приликом будућих процена ризика.

**Опис и карактеристике опасности**

Члан 6.

Опис и карактеристике опасности, које се уносе у Регистар ризика, подразумевају основне елементе који карактеришу сваку идентификовану опасност у складу са актом којим се регулише методологија за израду процене ризика од катастрофа.

**Подаци о зонама непосредног ризика**

Члан 7.

Подаци о зонама непосредног ризика, који се уносе у Регистар ризика, јесу подаци о географско просторним целинама које су одлукама надлежног органа о утврђивању зона непосредног ризика утврђене за зоне непосредног ризика.

**Подаци о капацитетима за смањење ризика јединица локалне самоуправе**

Члан 8.

Подаци о капацитетима за смањење ризика јединица локалне самоуправе, који се уносе у Регистар ризика, односе се на податке о субјектима и снагама система смањења ризика на простору јединице локалне самоуправе.

**Начин успостављања Регистра ризика**

Члан 9.

Субјекти система смањења ризика достављају податке од значаја за успостављање Регистра ризика Министарству унутрашњих послова, које након обраде и у сарадњи са Републичким геодетским заводом, податке уноси у Регистар ризика.

**Начин одржавања Регистра ризика**

Члан 10.

Поузданост, функционалност и доступност техничке инфраструктуре за вођење и одржавање Регистра ризика обезбеђује се у сарадњи са Републичким геодетским заводом.

**Ступање на снагу**

Члан 11.

Овај правилник ступа на снагу осмог дана од дана објављивања у „Службеном гласнику Републике Србије”.

Број 01-9626/19-3

У Београду, 25. октобра 2019. године

Министар,

др **Небојша Стефановић,** с.р.